b'\n_START_ARTICLE_\nPlin\n_START_PARAGRAPH_\nPl\xc3\xadn (oznaka G) je snov v tak\xc5\xa1nem agregatnem stanju, v katerem zavzame obliko posode, pri \xc4\x8demer ne ohranja stalne prostornine in ne tvori gladine, ampak zasede ves razpolo\xc5\xbeljiv prostor v posodi. Pline skupaj s kapljevinami uvr\xc5\xa1\xc4\x8damo med teko\xc4\x8dine. Gostota plinov je pri navadnih pogojih dosti manj\xc5\xa1a od gostote kapljevin ali trdnin. Stisljivost plinov je veliko ve\xc4\x8dja od stisljivosti kapljevin. Plini so lahko \xc4\x8disti, to so plini sestavljeni iz enega elementa, kot je neon in sestavljeni plini, kot je ogljikov dioksid. Zrak je me\xc5\xa1anica \xc4\x8distih in sestavljenih plinov.\n_START_SECTION_\nIdealni plin\n_START_PARAGRAPH_\nIdealni plin je pribli\xc5\xbeek realnih plinov, v katerem zanemarimo privla\xc4\x8dne sile med molekulami plina in dele\xc5\xbe, ki ga v prostoru, napolnjenem s plinom, zasedajo same molekule. Obna\xc5\xa1anje idealnih plinov opi\xc5\xa1emo s splo\xc5\xa1no plinsko ena\xc4\x8dbo, njegova notranja energija pa je odvisna le od temperature.'